Document ID: 32014R0704

KOMISIJOS REGLAMENTAS (ES) Nr. 704/2014
2014 m. birželio 25 d.
kuriuo iš dalies keičiamas 2013 m. kovo 11 d. Komisijos reglamentas (ES) Nr. 211/2013 dėl į Sąjungą importuojamų daigų ir sėklų daigams auginti sertifikavimo reikalavimų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 48 straipsnio 1 dalį,
kadangi:
(1)
Komisijos reglamentu (ES) Nr. 211/2013 (2) nustatyti į Sąjungą importuojamų daigų ir sėklų daigams auginti sertifikavimo reikalavimai;
(2)
neseniai Komisijos kontrolės tarnyboms (Maisto ir veterinarijos tarnybai) atlikus auditą trečiosiose šalyse nustatyta tam tikrų trūkumų. Minėti trūkumai yra susiję su kompetentingų institucijų gebėjimu sertifikuoti, kad sėklos daigams auginti yra išaugintos laikantis Europos Parlamento ir Tarybos reglamento (EB) Nr. 852/2004 (3), visų pirma - jo I priedo A dalyje nustatytų bendrųjų higienos nuostatų dėl pirminės gamybos ir su tuo susijusių operacijų;
(3)
siekiant išlaikyti aukščiausią vartotojų apsaugos lygį, kol trečiosios šalys imsis reikiamų taisomųjų veiksmų ir sukurs patikimą sertifikavimo sistemą, tikslinga kilmės šalyje kaip alternatyvą vietoj sertifikavimo reikalavimo dėl bendrųjų higienos nuostatų dėl pirminės gamybos leisti prieš eksportuojant į Sąjungą atlikti mikrobiologinį sėklų daigams auginti tyrimą. Todėl taip pat reikėtų iš dalies pakeisti Reglamento (ES) Nr. 211/2013 priede pateiktą sertifikato pavyzdį;
(4)
ši priemonė turėtų būti taikoma tol, kol trečiosios šalys pateiks pakankamai garantijų, kad trūkumai pašalinti;
(5)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 211/2013 iš dalies keičiamas taip:
1.
3 straipsnis pakeičiamas taip:
„3 straipsnis
Sertifikavimo reikalavimai
1. Kartu su į Sąjungą importuojamų trečiųjų šalių kilmės arba iš tų šalių siunčiamų daigų ir sėklų daigams auginti siuntomis pateikiamas priede pateiktą pavyzdį atitinkantis sertifikatas, kuriuo patvirtinama, kad daigai arba sėklos buvo užauginti sąlygomis, atitinkančiomis Reglamento (EB) Nr. 852/2004 I priedo A dalyje išdėstytas bendrąsias higienos nuostatas dėl pirminės gamybos ir su tuo susijusių operacijų, kad daigai buvo užauginti sąlygomis, atitinkančiomis atsekamumo reikalavimus, nustatytus Įgyvendinimo reglamente (ES) Nr. 208/2013 (4), jie buvo užauginti įmonėse, patvirtintose laikantis Komisijos reglamento (ES) Nr. 210/2013 (5) 2 straipsnyje nustatytų reikalavimų, ir jie tenkina Reglamento (EB) Nr. 2073/2005 I priede nustatytus mikrobiologinius kriterijus.
Sertifikatas ir, jei taikoma, mikrobiologinių tyrimų dėl enterobakterijų rezultatai, kaip nurodyta šio straipsnio 4 dalyje, privalo būti parengti išsiuntimo trečiosios šalies ir valstybės narės, į kurią vykdomas ES skirtas importas, oficialiąja kalba ar kalbomis, arba kartu privalo būti pateiktas patvirtintas vertimas į tą kalbą ar kalbas. Kartu su sertifikatu privaloma pateikti patvirtintą vertimą į paskirties valstybės narės oficialiąją kalbą ar kalbas, jeigu ta valstybė narė to reikalauja. Tačiau valstybė narė gali sutikti, kad vietoj jos kalbos būtų vartojama viena iš oficialiųjų Sąjungos kalbų.
2. Sertifikato originalas laikomas kartu su siunta, kol ji nepasiekia sertifikate nurodytos paskirties vietos.
3. Jeigu siunta dalijama į kelias dalis, kartu su visomis siuntos dalimis pateikiama sertifikato kopija.
4. Tačiau nukrypstant nuo 1 dalies reikalavimo oficialiai patvirtinti, kad sėklos buvo užaugintos laikantis Reglamento (EB) Nr. 852/2004 nuostatų, iki 2015 m. liepos 1 d. sėklų daigams auginti siuntos, skirtos eksportuoti į Sąjungą, gali būti tiriamos atliekant mikrobiologinius tyrimus dėl enterobakterijų, siekiant patikrinti gamybos higienos sąlygas prieš eksportuojant. Tų mikrobiologinių tyrimų rezultatai negali būti didesni nei 1 000 ksv/g.
5. Kompetentingų institucijų prašymu maisto tvarkymo subjektai, auginantys daigus iš importuotų sėklų, turi pateikti sertifikatą ir, jei taikoma, tokių tyrimų rezultatus.
(4) 2013 m. kovo 11 d. Komisijos įgyvendinimo reglamentas (ES) Nr. 208/2013 dėl daigų ir sėklų daigams auginti atsekamumo reikalavimų (OL L 68, 2013 3 12, p. 16)." 						
(5) 2013 m. kovo 11 d. Komisijos reglamentas (ES) Nr. 210/2013 dėl daigus auginančių įmonių patvirtinimo pagal Europos Parlamento ir Tarybos reglamentą (EB) Nr. 852/2004 (OL L 68, 2013 3 12, p. 24).“" 						
2.
4 straipsnis išbraukiamas.
3.
Priede pateiktas daigų ir sėklų daigams auginti importo sertifikato pavyzdys pakeičiamas šio reglamento priedu.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 25 d.

Labels: 3
6